Google Pixel Watch på vej – billeder lækket

Weekenden bød på lidt af en nyhed, da et Google Pixel Watch blev fundet på en restaurant. Det skete blot en dags tid efter at det blev kendt, at Google havde registreret “Pixel Watch” som varemærke.

Alt tyder altså på, at uret bliver præsenteret under Google I|O i maj – præcis som rygtesmeden Jon Prosser forudsagde i januar måned.

Som de første kunne Android Central vise billeder af det fundne ur. Siden afholdt urets (nye) ejermand en Ask Me Anything, AMA, på Reddit, hvor han svarede på spørgsmål og viste billeder. Den kan læses i sin helhed her.

Foto: tagtech414/Reddit

Som det ses på billedet herover, er Pixel Watch meget tæt på det længe rygter design. Det er klassisk rundt og har krone. Diameteren er på 38,1 millimeter og tykkelsen på 12,7 millimeter. På billeder øverst ses uret sammen med et 40mm Apple Watch og et 46mm Galaxy Watch.

Højttaleren på siden af uret.

En fornemmelse af skærmstørrelse kontra ramme.

Fotos: tagtech414/Reddit

Med en tykkelse på 12,7 millimeter er Pixel Watch-prototypen her væsentlig tykkere end både Galaxy Watch 4 (9,8mm) og Apple Watch Series 7 (10,7mm). Den kan naturligvis være ændret, når den endelige udgave ser dagens lys.

Uret blev som nævnt fundet på en restaurant. Når det tændes, vises “G”-logoet, men uret booter ikke helt op. Der er altså desværre ike mulighed for at kigge nærmere på softwaren, der bliver Wear OS 3, der er udviklet i samarbejde med Samsung.

Google I|O afholdes den 11. og 12. maj. Her forventes det, at Pixel Watch langt om længe vises frem officielt.

Google Pixel Watch på vej – billeder lækket