TEST: Google Pixel Watch 4

Google Pixel Watch 4 markerer fjerde generation af Googles smartwatch, og meget ligner sig selv fra 3. generation, som jeg anmeldte sidste år. Designet er bevaret, systemet er det samme, og oplevelsen føles i høj grad som sidste års model. Alligevel har Google finpudset flere detaljer, som gør uret en smule bedre at leve med. Det handler ikke om store spring, men om små justeringer – en lidt lysere skærm, hurtigere opladning, bedre aktivitetregistrering og en mere afrundet softwareoplevelse. Det er alt sammen positivt, men spørgsmålet er, om det er nok til at få eksisterende brugere til at opgradere.

Design og skærm

Ved første blik ligner Google Pixel Watch 4 næsten fuldstændig sin forgænger. Den runde, buede form er intakt, og det buede glas går stadig ud over kanten, som om skærmen flyder oven på uret. Det er et design, der deler vandene – nogle elsker den bløde, minimalistiske form, mens andre hellere vil have en fladere skærm med mere kant. Personligt har jeg aldrig været fan af designet, men jeg synes heller ikke, det er decideret grimt – jeg har bare vænnet mig til, at sådan ser Googles ure ud. Og i denne omgang har Google valgt at finjustere frem for at ændre, og resultatet er et ur, der stadig føles diskret.

Den nye Actua 360-skærm er dog teknisk bedre end før. Den har ti procent større aktivt område og op til 50 procent højere lysstyrke – helt op til 3.000 nits. Det betyder, at Google Pixel Watch 4 er nemt at aflæse, selv i skarpt sollys, og jeg føler, at kontrasten bare generelt er lidt højere end på 3’eren. Farverne er dybere, og tekst ser mere præcis ud. Men selv om forskellen er tydelig, når man sammenligner dem side om side, er det ikke en ændring, der revolutionerer oplevelsen i hverdagen. Pixel Watch 3 var allerede let at aflæse i dagslys, så den ekstra lysstyrke gør mest en forskel i ekstreme situationer – som på stranden eller på en cykeltur i sommerens skarpe sol.

Uret er testet i gråvejr over de seneste dage, men lysstyrken i skærmen er ikke til at tage fejl af

Google har også gjort rammen en smule smallere, så uret ser bare en lille smule mindre kluntet ud. Det klæder designet, selvom helhedsindtrykket stadig er meget tro mod det oprindelige Pixel Watch. Uret fås i både 41 og 45 millimeter, og begge versioner føles kompakte på håndleddet. Bagsiden består nu af et enkelt stykke hærdet glas, der omslutter sensorerne, og det giver et renere og mere helstøbt udtryk. Der er altså tale om små, men velkomne forbedringer.

Brugerflade og ydeevne

Google Pixel Watch 4 kører videre på Qualcomms Snapdragon W5 Gen 2-chip, som også sad i forgængeren. Der er altså ingen ny processor, men Wear OS 6 får det bedste ud af den hardware, der allerede er der. Systemet føles mere flydende, og menuerne reagerer hurtigere. Jeg oplever ingen hak eller ventetid, og alt fra at åbne apps til at skifte mellem watchfaces foregår gnidningsfrit. Det er ikke dramatisk hurtigere, men oplevelsen er mere jævn, som om alt er blevet fintunet.

Wear OS 6 har også fået et mere levende udtryk. De nye animationer, afrundede lister og skiftende farvetemaer gør brugerfladen mere dynamisk, og det klæder uret. Det nye Material You 3-design tilpasser sig farverne i watchface’et, så menuerne får en ensartet tone. Det ser elegant ud og gør Google Pixel Watch 4 til et af de visuelt mest gennemførte smartwatches lige nu.

De nye watchfaces spiller en central rolle. Der er kommet en række nye designs, som udnytter det buede glas og giver mere personlighed til uret. Man kan ændre farver, layout og komplikationer direkte på skærmen, og overgangen mellem dem er sømløs. Det lyder måske som en lille ting, men det betyder, at man rent faktisk får lyst til at bruge de nye urskiver. Hvor Pixel Watch 3 kunne virke lidt anonymt, giver Google Pixel Watch 4 et frisk pust.

Der er masser af urskiver at vælge imellem

Den haptiske motor er også blevet opgraderet. Vibrationerne er tydeligere, men samtidig mere præcise, og det mærkes ved notifikationer og alarmer. Samtidig lyder den indbyggede højttaler lidt bedre, især ved opkald og stemmeassistenten Gemini. Det er naturligvis en milliard kilometer fra hi-fi-lyd, men den er klar og tydelig. Summen af disse små forbedringer gør oplevelsen mere helstøbt.

Hverdagen med Google Pixel Watch 4

I daglig brug er Google Pixel Watch 4 et ur, der bare fungerer. Det reagerer hurtigt, og jeg har endnu ikke oplevet en eneste situation, hvor systemet fryser eller bliver forvirret. Notifikationer fra telefonen kommer øjeblikkeligt, og man kan svare direkte fra håndleddet med enten stemme, emoji eller tekst. Det hele føles intuitivt. Google har gjort et stort arbejde for at få Wear OS til at føles sammenhængende, og på Pixel Watch 4 lykkes det bedre end nogensinde.

Fitbit-delen er stadig kernen i sundheds- og aktivitetsdelen, og den spiller en større rolle for hver opdatering. Fitbit-appen på telefonen er enkel, hurtig og overskuelig – det var ikke dumt af Google at købe Fitbit i sin tid. Appen giver et klart overblik over søvn, puls, skridt og aktivitet uden at overdynge brugeren med grafer. Man får de vigtigste data i et letforståeligt format, og alt synkroniseres næsten øjeblikkeligt. For dem, der ønsker lidt mere indsigt, kan man stadig dykke ned i detaljer om søvnstadier og aktivitet, men det føles aldrig tungt.

Google Pixel Watch 4 er generelt blevet bedre til automatisk at registrere, når man begynder en træning – hvilket jeg nu egentlig ikke synes var et problem på Watch 3, men nu jeg tester Watch 4 synes jeg faktisk, der er ret stor forskel på, hvor præcis den er. Går jeg en længere tur eller cykler, dukker der en notifikation op, der spørger, om jeg vil registrere aktiviteten. Uret lærer af ens vaner og bliver mere nøjagtigt over tid. Det gør, at jeg sjældnere glemmer at starte en træning manuelt – en lille ting, der faktisk gør hverdagen nemmere.

Batteri og opladning

Et af de områder, hvor Google Pixel Watch 4 virkelig imponerer, er batteriet. Google lover op til 40 timers brug, men i praksis holder det nemt to hele dage – ofte lidt mere. Det gælder selv med altid-tændt skærm og notifikationer aktiveret. Det betyder, at man kan bruge uret både dag og nat uden at bekymre sig om opladning, og det er en stor fordel i forhold til eksempelvis Apple Watch, der sjældent klarer sig gennem et døgn.

Opladningen er også markant hurtigere. Google Pixel Watch 4 lader 25 procent hurtigere end forgængeren, og det stemmer med min oplevelse. En halv time giver omkring 80 procent strøm, og en fuld opladning tager under en time. Det gør det nemt at lade op, mens man spiser morgenmad eller tager et bad. Den nye oplader viser desuden klokkeslæt og alarmer, når uret ligger på siden, så det også fungerer som et lille natbordsur. Det er en lille detalje, men en, der gør en forskel i hverdagen.

Batterisparertilstanden er også blevet smartere. Den slår automatisk til ved 15 procent og kan forlænge batteritiden til over to dage ved at slukke for altid-tændt skærm og reducere baggrundsprocesser. Selv i denne tilstand fungerer alle grundlæggende funktioner stadig, så man kan bruge uret uden at føle sig begrænset.

Sundhed og fitness

Google Pixel Watch 4 har fået en række små, men tydelige forbedringer på sundhedsfronten. Fitbit-integration er som nævnt kernen, og præcisionen er hævet. Aktivitetregistreringen registrerer oftere rigtigt, når man starter en træning, og den nye dual-frequency GPS giver mere nøjagtig rutesporing. Det mærkes især, når man bevæger sig i tætbebyggede områder, hvor tidligere modeller kunne have svært ved at finde korrekt position. Søvntracking er også blevet mere præcis og viser nu søvnstadierne med lavere fejlmargin.

Google Pixel Watch 4 kan desuden måle puls, iltmætning, hudtemperatur og tage EKG-målinger, og de data vises overskueligt i Fitbit-appen. Det fungerer upåklageligt. Der er også kommet en ny funktion til at opdage træningsformer automatisk – eksempelvis hvis man cykler eller går en tur. Det gør registreringen mere nøjagtig uden, at man skal trykke på noget. Det er ikke banebrydende, men det gør uret mere intelligent i hverdagen.

For de fleste brugere vil Google Pixel Watch 4 give præcis den balance, man ønsker: nok sundhedsdata til at være informativt, men ikke så mange, at det bliver overvældende. Det er et ur, der opmuntrer til bevægelse uden at føles som en coach, der overvåger dig konstant.

LTE og forbindelse

Google Pixel Watch 4 fås både med og uden LTE, men i Danmark er funktionaliteten stadig begrænset. Kun Norlys og Telenor understøtter eSIM, og det betyder, at mange brugere må nøjes med Bluetooth- og Wi-Fi-versionen. Når LTE er sat op, fungerer det dog perfekt: opkald, beskeder og data håndteres stabilt, og uret skifter automatisk mellem mobilnetværk og telefonforbindelse, alt efter hvad der er tilgængeligt.

Bluetooth- og Wi-Fi-forbindelserne er stabile, og integrationen med Android er sømløs. Google Pixel Watch 4 spiller perfekt sammen med tjenester som Google Pay, Kalender, Gmail, Google Home og Maps. Det hele er integreret, og man mærker, at Google endelig har fået sit økosystem til at hænge sammen. Jeg kan betale i butikker, starte navigation, tjekke kalenderen eller styre mit smarthome direkte fra håndleddet – uden forsinkelser eller fejl.

Software og funktioner

Wear OS 6 føles som en mere afrundet udgave af Googles styresystem. Det synkroniserer hurtigere med Android-telefoner, og notifikationer opdateres næsten øjeblikkeligt. Den nye funktion Raise to Talk lader dig aktivere Google Gemini blot ved at løfte armen og tale, og selvom funktionen stadig virker en smule eksperimentel, fungerer den forbløffende godt, når man vænner sig til den. Smart Replies er også blevet mere præcise og tilpasser sig konteksten i beskeder, hvilket gør det lettere at svare hurtigt fra håndleddet.

Google har samtidig forbedret lyd og haptik, så interaktionen føles mere præcis og naturlig. Det er ikke noget, man tænker over, men man bemærker, hvor glidende alt fungerer. Pixel Watch 4 føles som et produkt, der har fundet sin form – ikke nyt, men modent.

Samlet indtryk

Google Pixel Watch 4 er et fremragende smartwatch, men en forsigtig opdatering. Skærmen er lidt lysere, opladningen hurtigere, og systemet mere gennemført. Men oplevelsen er stadig stort set den samme som med Pixel Watch 3. For dem, der allerede ejer forgængeren, er der ingen tvingende grund til at opgradere. For nye brugere derimod, er Google Pixel Watch 4 et af de mest komplette og behagelige smartwatches til Android lige nu.

Det kombinerer Googles software med Fitbits pålidelige sundhedsdata og en batteritid, der langt overgår mange konkurrenter. Det er ikke prangende, men stabilt – og det er måske netop derfor, det fungerer så godt. Google Pixel Watch 4 gør præcis det, man forventer, og gør det bedre end de fleste. Det er et ur, der ikke prøver at imponere med gimmicks, men vinder på pålidelighed og finesse.

Google Pixel Watch 4 – fakta
Størrelser | 41 mm og 45 mm
Skærm | Actua 360 AMOLED, op til 3.000 nits
Processor | Snapdragon W5 Gen 2
Styresystem | Wear OS 6
Batteritid | Op til 40 timer (ca. to dage i praksis)
Opladning | 0–80 % på ca. 30 minutter
Vandafvisning | 5 ATM
Forbindelser | Bluetooth, Wi-Fi, NFC, LTE (Norlys og Telenor i Danmark)
Sensorer | Pulsmåler, EKG, SpO2, temperatur, søvn- og aktivitetsregistrering
Pris | Fra ca. 3.400 kr.

TEST: Google Pixel Watch 4